Langlundargeð íbúa sunnan Akrafjalls í Hvalfjarðarsveit er á þrotum gagnvart ástandi netsambands sem þessir íbúar kaupa frá fyrirtækinu e-Max . Síðan á laugardag og þar til í dag a.m.k. hafði netsambandið legið niðri hjá notendum sem taka geisla frá Tindstöðum . “ Við höfum margítrekað verið án netsambands ýmist dagparta eða nokkra daga í senn á liðnu ári og erum afar óhress með ástandið . Háhraðatengingin sem hér er skilar auk þess ekki nægjanlegum hraða til að flytja gögn , t.d. um netbanka . Það eykur enn á gremju okkar íbúanna að erfitt hefur reynst að láta fyrirtækið vita af bilunum þegar þær eiga sér stað , sem oft er utan hefðbundins vinnutíma , ” sagði Jóhanna Harðardóttir , blaðamaður í Hlésey , en hún er meðal þeirra íbúa sem treysta á gott netsamband vinnu sinnar vegna .